K. Tóthová, poslankyňa: (2002-04-11):
Totiž otázka zániku trestnosti a na základe nej ísť po niekom je veľmi zaujímavá. Tu by sme mohli dať asociáciu. Kováč mladší tiež bol obvinený, síce jeho trestnosť nezanikla amnestiou, ale na základe zaplatenej kaucie, teda vyplatením sa z trestnosti. A jeden ide za tejto situácie do diplomatických služieb a druhého, keď príde nejaké oznámenie, naháňajú. Ale skutočne je tu otázka: Išli ste po osobách alebo po vozidle? Lebo pán minister povedal, že dostal oznámenie, že sa budú prevážať drogy a zbrane. Budú sa prevážať podľa auta, čísla auta, to bolo identifikované, alebo podľa osôb? Ak to bolo podľa osôb, vy ste mali dosť priestoru na to, aby ste si uvedomili, o koho ide, a že teda ten postup nemá byť taký neadekvátny, aký ste urobili. A pokiaľ išlo podľa identifikačného čísla auta, ak je pravda, a bolo to tu uvedené, že došlo k presadnutiu auta, ako mohol anonymný pisateľ vedieť, aké číslo bude mať auto, do ktorého oni presadnú? Čiže tu je veľmi veľa záhad. A ja si myslím, že toto je skutočne nainscenovaný prípad. I. Presperín, podpredseda NR SR: Pán poslanec Cuper má slovo. J. Cuper, poslanec: Pán kolega Šimko, vy nie ste už poslancom tohto parlamentu, vy ste úradníkom a ministrom tejto vlády. Vy tu nemôžete tak beztrestne obviňovať ľudí z toho, že sa kedysi niečoho dopustili. Ich trestný čin bol amnestovaný, zahladený a hľadí sa na nich, ako keby potrestaní neboli. Ak je pravdou to, čo tvrdí pán poslanec Krajči, že vymieňali trikrát autá, jednoducho nesedia niektoré súvislosti. Jednoducho nesedí to, či ste išli po aute, nesedí časový údaj, to znamená, že ste týchto ľudí sledovali bez akýchkoľvek dôvodných podozrení. „Špicľujete“ za nevinnými ľuďmi. V každom prípade teda porušujete zákon a dopúšťate sa zneužívania funkcie právomoci verejného činiteľa. Ako vám potom môžu dôverovať obyčajní ľudia? Ako môžu dôverovať obyčajní ľudia v tomto štáte polícii, ktorá ich jednoducho „špicľuje“ len preto, že sa hlásia k nejakému politickému presvedčeniu. Nehnevajte sa, za našej vlády sa to nikdy neuskutočňovalo. Pán kolega Krajči vysvetlí, ako to bolo so zásahom v Nitre. Ale rozhodne tam neboli nijaké politické motívy. Nikto. Tam bolo hniezdo „drogáčov“, pán kolega. Ale nie sledovanie ľudí a áut. A ak je verejne známym nejaké hniezdo, kde sa chodí fajčiť marihuana, tak o tom polícia azda vie. A jej povinnosťou je, aby zasiahla. Ale ak si polícia vyhľadá niekoho v zoznamoch, že kedysi sa dopustil nejakého trestného činu a omilostil ho niekto a potom ho sleduje, to už nie je prípustné, pán kolega Mikloško, v tom je rozdiel. I. Presperín, podpredseda NR SR: Pani poslankyňa Belohorská. I. Belohorská, poslankyňa: Ďakujem pekne, pán predsedajúci. Tiež dávam skoro obdobnú otázku, ako dali kolegovia predo mnou: Kde je teda pravda? Keď pán minister verejne do médií povie, že bol to štandardný výkon, pretože nevedeli, na koho zasahujú, ale mali takéto udanie, ale súčasne nám ponúka rozpracovanie osoby, dáva nám informáciu, že o danej skutočnosti vedel niekoľko dní dopredu. Ak niekoľko dní dopredu vie minister vnútra alebo krajský policajný šéf o tom, že na tejto ceste v čase od do sa má niečo prevážať, a zistil si, dozadu, by som povedala, dva až tri roky o osobách, ktoré tam môžu byť, údaje, ktoré nám tu predviedol, tak dopredu vedel, na koho idú. On vedel, že idú na politického protivníka. Tak je to škandalózne, že pán minister túto akciu nezabezpečil videokamerou, tak ako je to všade na Západe bežné. „Kukláči“ nesmú bez videozáznamu robiť akcie. Práve kvôli takýmto veciam, že sa vie, že „kukláči“ pri svojich prepadových akciách nepoužívajú vždycky systém v rukavičkách. Práve kvôli tomuto mali zabezpečiť, aby sa vyhli možnosti – pán minister tu opakovane naznačoval možnosť provokácie. Tak potom sú jeho šéfovia alebo on sám veľmi slabí, keď nepočítajú s tým, že môže ísť o niečo takéto a nezabezpečil to aj z tohto dôvodu. I. Presperín, podpredseda NR SR: Pán poslanec Andrejčák. I. Andrejčák, poslanec: Ďakujem. Počul som pred chvíľou na chodbe taký vtip, prečo dal Šimko podnet na svoje odvolanie. A odpoveď bola tá, že chce do volieb vydržať vo funkcii, my ho tam zabetónujeme a tak sa aspoň naučí ministrovať. Ale to nie je také dôležité ako to, čo chcem povedať. Pán minister nám čítal z nejakých nedobrých nôt. Povedal, že 326 prípadov v Banskobystrickom kraji bolo vykonaných, 221 úspešných, 100 neúspešných. Tak ja som v televízii pred chvíľou povedal, že vyzveme verejnosť, aby sa nám prihlásili tí ľudia, ktorí v 100 prípadoch boli ohrozovaní zbraňou a potom sa im polícia ospravedlnila. A sľúbil som aj, že budeme v štatistikách hľadať tých 221 úspešných prípadov, aký bol výsledok tej úspešnosti. Či drogy, či zbrane, lebo mne to nejako v štatistike nevychádza. Chcel som sa spýtať pána ministra, koľko tých úspešných a neúspešných prípadov bolo na celom Slovensku. A potom, škoda, že tu nie je, bol by som sa spýtal. Ale chcel by som ešte v tom zvyšku času povedať, ja som prvých 15 rokov bol v odbornosti prieskumník. Nehnevajte sa, podľa mňa treba tú skupinu v Banskej Bystrici rozpustiť a zakázať, aby robili zákroky voči ľuďom. Moji vojaci základnej služby po troch mesiacoch výcviku museli „vziať“ zajatca do 2 minút. Do 2 minút odzbrojení, zviazaní, znehybnení. Pri výcviku sme tak robili, tak sme sa pripravovali na vojnu. Čo tí „kukláči“ tu potrebujú 20 minút mieriť zbraňou na človeka?! A pán minister ich trápne ospravedlňuje, že mieriť môžu na človeka so zbraňou. A pes, ten by sa opotreboval, alebo ako to chcel povedať, že pes tam nemusí byť. Tak človek vie vyňuchať v aute ten úkryt na drogy? Veď to auto nebolo rozoberané, ani jeden blatník neodmontovaný. Kde hľadali – za volantom schované drogy? Alebo bol to teror? (Reakcia z pléna.) I. Presperín, podpredseda NR SR: Pán poslanec Krajči požiadal o reakciu na vystúpenia k svojmu príspevku. G. Krajči, poslanec: Ja len v krátkosti zareagujem na pána poslanca Mikloška. Áno, má pravdu, poznám ten prípad Pekáreň Nitra. Tento objekt je dlhodobo sledovaný, aj v súčasnosti je monitorovaný. Je tam preukázané, že sa tam používajú drogy. Takisto považujem za chybu, že sa akcia uskutočnila vtedy, keď tam Demokratická strana robila akciu. Boli tam mladí ľudia, bolo tam mnoho ľudí, ktorí sa vtedy zúčastňovali tejto akcie. Čo sa týka trestnej zodpovednosti, musím vás informovať, pán poslanec, že bývalý krajský riaditeľ Policajného zboru je vyšetrovaný v tejto súvislosti, a dokonca mám informácie, že v najbližšom čase má byť na neho vznesené obvinenie. Takže tento prípad neprešiel tak, ako si myslíte. I. Presperín, podpredseda NR SR: Ďakujem. (Reakcie z pléna.) Fero, už len z úcty k „mohykánom“ revolúcie ti dávam slovo. Nech sa páči. (Reakcia z pléna.) Nech sa páči. Prosím ťa, nekrič na mňa.